Riadiaci orgán pre operačný program Ľudské zdroje
Ministerstvo práce, sociálnych vecí a rodiny SR

___________________________________________________________________________

Operačný program Ľudské zdroje
CCI 2014SK05M0OP001

Štandardná stupnica jednotkových nákladov
pre dopytovo orientované projekty v rámci výzvy "Podpora zosúladenia rodinného a pracovného života"

Programové obdobie 2014 – 2020

___________________________________________________________________________

Adresát:
Žiadatelia DOP
Prijímatelia DOP
Riadiaci orgán pre OP ĽZ

Vydáva:
Ministerstvo práce, sociálnych vecí a rodiny SR

Predkladá:  	
Boris Sloboda, PhD., generálny riaditeľ sekcie fondov EÚ 	Podpis: .......................................

Schválil:
JUDr. Ján Richter, minister	Podpis: .......................................

V Bratislave, ................... 2017

Obsah

1 Teoretické východiská a ciele
2 Metodika ustanovenia výšky oprávnených výdavkov
2.1 Základné východiská
2.2 Postup pri stanovení jednotkovej ceny
2.2.1 Príspevok na podporené flexibilné pracovné miesto
3 Podmienky uplatnenia zjednodušeného vykazovania výdavkov a podmienky oprávnenosti výdavkov
3.1 Príspevok za daný kalendárny mesiac na podporené flexibilné pracovné miesto
4 Spôsob výkonu kontroly
4.1. Administratívna finančná kontrola žiadostí o platbu
4.2. Finančná kontrola na mieste

Zoznam použitých skratiek

DOP			dopytovo orientované projekty
EK 			Európska komisia
EÚ			Európska únia
EŠIF                              	Európske štrukturálne a investičné fondy
IA MPSVR SR		Implementačná agentúra MPSVR SR
MPSVR SR		Ministerstvo práce, sociálnych vecí a rodiny Slovenskej republiky
NFP			Nenávratný finančný príspevok
NP			Národný projekt
OP ĽZ			Operačný program Ľudské zdroje
SR			Slovenská republika
ŠSJN			Štandardná stupnica jednotkových nákladov
ŠVVP			Špeciálne výchovno-vzdelávacie potreby
ŽoNFP			Žiadosť o nenávratný finančný príspevok

Definícia pojmov

Ustanovený týždenný pracovný čas – označenie rozsahu pracovného času zamestnanca podľa § 85 Zákonníka práce zodpovedajúceho plnému pracovného úväzku (rozsah úväzku 1.0).

Podporené flexibilné pracovné miesto: 
a)	pracovný pomer na kratší pracovný čas (§ 49 Zákonníka práce), 
b)	delené pracovné miesto (§ 49a Zákonníka práce),
c)	domácka práca a telepráca (§ 52 Zákonníka práce).

V celom dokumente  sa pri použití osobných podstatných mien myslia oba rody bez ohľadu na rod použitý v texte.  

1 Teoretické východiská a ciele

	Štandardná stupnica jednotkových nákladov pre dopytovo orientované projekty je stanovená v súlade s čl. 67 ods. 1b nariadenia Európskeho parlamentu a Rady (EÚ) č. 1303/2013 a vychádza zo základného metodického rámca Európskej komisie stanoveného v dokumente „Usmernenia týkajúce sa zjednodušených možností vykazovania nákladov: Európske štrukturálne a investičné fondy (EŠIF)“.
Cieľom aplikácie procesne založenej ŠSJN je zjednodušenie vykazovania oprávnených priamych nákladov, zjednodušenie systému preukázateľnosti oprávnených nákladov, zjednodušenie overovania  a kontroly, formou uplatnenia jednotkovej ceny na podporené flexibilné pracovné miesto. 
Podpora flexibilných pracovných miest je zameraná na cieľovú skupinu osôb s rodičovskými povinnosťami, ktoré majú problémy pri zosúlaďovaní pracovného                               a rodinného života. Oprávnenými osobami s rodičovskými povinnosťami v zmysle výzvy a ŠSJN sú: 
-	ženy/matky s dieťaťom, na ktoré sa ešte nevzťahuje povinná školská dochádzka,
-	ženy/matky s dieťaťom so zdravotným znevýhodnením uznaným ako dieťa                   so ŠVVP vo veku do 18 rokov.
Aktivita je dočasným vyrovnávacím opatrením z dôvodu pohlavia/rodu podľa § 8a ods. 1 Zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov v znení neskorších predpisov.
Výška jednotkovej ceny na podporené flexibilné pracovné miesto je stanovená týmto dokumentom. Uplatňovaním ŠSJN zo strany poskytovateľa nie sú dotknuté povinnosti prijímateľa vyplývajúce z všeobecne záväzných právnych predpisov SR a EÚ. 
	Za účelom spravodlivého a nestranného stanovenia hodnôt jednotkovej ceny a zjednodušeného vykazovania nákladov (aproximácie hodnôt reálnych nákladov, definovaných maximálnym možným priblížením skutočných nákladov potrebám projektu               pri súčasnom uplatnení princípu hospodárnosti nákladov), sa výška jednotkovej ceny stanovuje na základe relevantných právnych predpisov SR, dostupných štatistických údajov alebo matematických metód (viď kapitola 2.2 Postup pri stanovení jednotkovej ceny).

2 Metodika ustanovenia výšky oprávnených výdavkov

2.1 Základné východiská

Z pohľadu nastavenia ŠSJN vo vzťahu k charakteru a obsahu aktivít DOP v oblasti zabezpečenia flexibilných pracovných miest sú relevantné tieto informácie:
a)	prijímateľovi NFP sú náklady na podporené flexibilné pracovné miesto uhrádzané v súlade so zmluvou o poskytnutí NFP,
b)	finančné prostriedky vo výške jednotkovej ceny stanovených v ŠSJN sú určené na úhradu personálnych nákladov oprávnených osôb v zmysle podmienok uvedených v tomto dokumente,
c)	oprávnenou osobou je zamestnanec prijímateľa na podporenom flexibilnom pracovnom mieste,
d)	práva a povinnosti neupravené v tomto dokumente sa riadia príslušnými právnymi normami EÚ a SR. 

2.2 Postup pri stanovení jednotkovej ceny 

2.2.1 Príspevok na podporené flexibilné pracovné miesto

Celková oprávnená výška nákladov - COVN sa rovná súčinu: 
a)	mernej jednotky času (v kalendárnych mesiacoch) - MJC, 
b)	počtu jednotiek výkonu (v osobách) - PJV,
c)	jednotkového nákladu na mesiac (jednotková cena v EUR) - JN.

„COVN (EUR) = MJC (kalendárne mesiace) x PJV (osoby) x JN (EUR)“

Merná jednotka času (kalendárny mesiac) – pre výpočet výšky oprávnených nákladov bol za časovú jednotku stanovený jeden kalendárny mesiac. 
Jednotka výkonu (osoby) – pre výpočet výšky oprávnených nákladov sa za osobu považuje zamestnanec, resp. zamestnanci na podporenom flexibilnom pracovnom mieste.
Jednotkový náklad – mesačný personálny náklad na prácu zamestnanca, resp. zamestnancov4 na podporenom flexibilnom pracovnom mieste stanovený v tomto dokumente.

Personálne náklady:
Pri stanovení odmeny sa vychádzalo z aktuálne platnej legislatívy. Každý zamestnanec má podľa § 119 ods. 1 Zákonníka práce právny nárok na mzdu najmenej vo výške minimálnej mzdy. Príspevok na podporené flexibilné pracovné miesto je odvodený od sumy zodpovedajúcej výške minimálnej mzdy. Inštitút minimálnej mzdy upravuje zákon č. 663/2007 Z. z. o minimálnej mzde v znení neskorších predpisov. 
Sumy minimálnej mzdy platné od 1. januára 2017 sú ustanovené nariadením vlády Slovenskej republiky č. 280/2016 Z. z., ktorým sa ustanovuje suma minimálnej mzdy na rok 2017 pre zamestnanca odmeňovaného mesačnou mzdou v sume 435,00 EUR.

Odvody zamestnávateľa:
Odvodové zaťaženie zamestnávateľa definujú aktuálne platné právne predpisy – zákon č. 461/2003 Z. z. o sociálnom poistení v znení neskorších predpisov a zákon č. 580/2004 Z. z o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.

Tab.1 – Odvodové zaťaženie 
Druh poistenia	Sadzba v %	Suma v EUR	
Nemocenské poistenie	1,40 	6,09	
Starobné a dôchodkové poistenie	14,00 	60,90	
Invalidné poistenie	3,00 	13,05	
Poistenie v nezamestnanosti	1,00 	4,35	
Úrazové poistenie	0,80 	3,48	
Garančné poistenie	0,25 	1,08	
Rezervný fond solidarity	4,75 	20,66	
Zdravotné poistenie*	10,00	16,50	
Spolu (povinne)	35,20 	126,11	
* Pri zdravotnom poistení sa odvody sa počítajú z vymeriavacieho základu 165 EUR. Vymeriavací základ sa vypočítal v súlade s platnou legislatívou.

Po zaokrúhlení nadol a na základe vyššie uvedeného je jednotková cena na jedného zamestnanca na podporenom flexibilnom pracovnom mieste uvedená v tabuľke nižšie.

Tab.2 – Jednotková cena/mesiac pri pracovnom úväzku 1.0
Minimálna mzda	435 EUR	
Odvody  zamestnávateľa	126,11 EUR	
Spolu	561,11 EUR	
Jednotková cena 	561,00 EUR	

Tab.3 – Jednotková cena/mesiac pri kratšom pracovnom úväzku 
Pracovný úväzok v %	(dĺžka pracovného úväzku v % x jednotková cena/mesiac pri pracovnom úväzku 1.0 podľa tabuľky 2) / 100	

3 Podmienky uplatnenia zjednodušeného vykazovania výdavkov a podmienky oprávnenosti výdavkov

3.1 Príspevok za daný kalendárny mesiac na podporené flexibilné pracovné miesto 

Obdobie poskytovania podpory na flexibilné pracovné miesto pre osobu s rodičovskými povinnosťami je maximálne 6 mesiacov.
Príspevok bude zo strany poskytovateľa uhradený prijímateľovi v súlade                                   s podmienkami zmluvy o poskytnutí NFP v prípade, ak:
a)	podporené pracovné miesto bolo najskôr v deň nadobudnutia účinnosti zmluvy                o poskytnutí NFP obsadené zamestnancom: 
i.	s ktorým zamestnávateľ uzatvoril pracovný pomer na podporenom flexibilnom pracovnom mieste podľa § 49, § 49a) alebo § 52 Zákonníka práce na dobu neurčitú alebo
ii.	ktorému zamestnávateľ zmenil dodatkom k pracovnej zmluve jeho pracovný pomer na pracovný pomer podľa § 49, § 49a) alebo § 52 Zákonníka práce              na dobu neurčitú alebo
iii.	zamestnaným na dohodu o vykonaní práce alebo dohodu o pracovnej činnosti, s ktorým zamestnávateľ ukončil dohodu a uzatvoril s  ním pracovný pomer podľa § 49, § 49a) alebo § 52 Zákonníka práce na dobu neurčitú;

b)	náklady prijímateľa vznikli najskôr v deň nadobudnutia účinnosti zmluvy o poskytnutí NFP, podmienka je preukazovaná pracovnou zmluvou;
c)	pracovná resp. služobná zmluva  pokrýva celé obdobie daného kalendárneho mesiaca;
d)	zamestnanec odpracoval v danom mesiaci minimálne 75% pracovného času dohodnutého v pracovnej, resp. služobnej zmluve;
e)	zamestnávateľ v období od vyhlásenia výzvy neukončil pracovný pomer                          na pracovnom mieste, o podporu ktorého žiada, so žiadnym zamestnancom                      z dôvodu organizačných zmien podľa Zákonníka práce § 63 ods.1 písm. a);
f)	sú dodržané ostatné podmienky uvedené vo výzve.

4 Spôsob výkonu kontroly

Systém použitia ŠSJN je založený na princípe, že prijímateľ nepreukazuje vynaložené náklady žiadnym účtovným dokladom, ktorý sa k týmto nákladom vzťahuje. 
Originály dokumentov  archivuje prijímateľ v súlade s platnou legislatívou.
4.1. Administratívna finančná kontrola žiadostí o platbu
Predmetom administratívnej finančnej kontroly žiadosti o platbu je v nadväznosti na ŠSJN prehľad výdavkov určených týmto dokumentom na flexibilné pracovné miesto.  V rámci posudzovania oprávnenosti výdavkov sa pri výkone administratívnej finančnej kontroly kontroluje správna aplikácia ŠSJN a splnenie podmienok oprávnenosti podľa kapitoly 3.
K žiadosti o platbu zahŕňajúcu náklady na podporené flexibilné pracovné miesto prijímateľ predloží kópiu pracovnej, resp. služobnej zmluvy zamestnanca, ktorý obsadil flexibilné pracovné miesto v zmysle výzvy (stačí pri prvej žiadosti o platbu, do ktorého prijímateľ zahrnul náklady na konkrétne pracovné miesto), vrátane jej dodatkov preukazujúcich zmenu pracovného miesta na flexibilné pracovné miesto a výplatnú pásku              za príslušný kalendárny mesiac. Prijímateľ predloží aj Čestné vyhlásenie, že v období od vyhlásenia výzvy neukončil pracovný pomer na pracovnom mieste, o podporu ktorého žiada, so žiadnym zamestnancom z dôvodu organizačných zmien podľa Zákonníka práce § 63 ods. 1 písm. a).
Administratívna finančná kontrola sa vykoná na každej predloženej žiadosti o platbu podľa výpočtu uvedeného v kapitole 2. 
4.2. Finančná kontrola na mieste
Finančná kontrola na mieste sa realizuje za účelom získania uistenia o správnej aplikácii ŠSJN. Finančná kontrola na mieste spočíva v kontrole nasledujúcich dokladov:
•	pracovná resp. služobná zmluva vrátane dodatkov,
•	výplatná páska,
•	doklad o uskutočnení platby odvodov z miezd do zdravotných poisťovní, Sociálnej poisťovne a úhradu preddavku dane zo závislej činnosti daňového úradu,
•	dovolenkové lístky, PN, OČR, potvrdenia o lekárskom vyšetrení (v prípade ich čerpania),
•	doklady preukazujúce oprávnenosť cieľovej skupiny v zmysle výzvy,
•	čestné vyhlásenie, že v období od vyhlásenia výzvy neukončil pracovný pomer na pracovnom mieste, o podporu ktorého žiada, so žiadnym zamestnancom            z dôvodu organizačných zmien podľa Zákonníka práce § 63 ods. 1 písm. a).

Finančná kontrola na mieste sa bude vykonávať priamo u prijímateľa v súlade s Príručkou pre prijímateľa NFP sprostredkovateľského orgánu OP ĽZ pre prioritné osi č. 2, 3, 4. Každý projekt musí byť predmetom ohlásenej finančnej kontroly na mieste minimálne dvakrát počas jeho realizácie. Okrem toho každý projekt bude predmetom minimálne jednej neohlásenej finančnej kontroly na mieste zameranej predovšetkým na zistenie reálnosti projektu (napr. vo vzťahu k realizovaným aktivitám).